Doelbewuste sabotasie by staatsgeboue, sê NxesiThulasi Nxesi, die minister van openbare werke (Foto: Elmond Jiyane, GCIS) Daar is doelbewuste pogings om staatsgeboue deur brandstigting te saboteer, het Thulas Nxesi, minister van openbare werke, gesê. Hy het Vrydag tydens ŉ perskonferensie saam met gesondheidminister Aaron Motsoaledi gesê daar was die afgelope week twee pogings om brandstigting by die Civitas-gebou, die nasionale hoofkantoor van die departement van gesondheid. Die mees onlangse geval was toe ŉ brand op die 14de verdieping gestig is. Daar was nog steeds persone in die gebou. “Die brandalarm het afgegaan en personeellede kon die brand blus, anders sou dit moontlik tot sterfgevalle gelei het,” het hy gesê. “Dit is ŉ georkestreerde veldtog van kriminele optrede en moontlik sabotasie. Waar kontrakteurs herstelwerk aan lugversorgers gedoen het, het hulle teruggekom en gesien van die drade is geknip en die rooksensors is ontkoppel.” Nxesi het gesê ŉ saak van brandstigting is by die polisie aangemeld. Hy het bygevoeg daar word vermoed dat die voorval verbind word met die brand vandeesweek wat die lewens van drie brandbestryders geëis het by die provinsiale regeringskantoor in Johannesburg. Dié gebou het slegs ŉ 21%-nakomingsvlak gehad teen die norm van 85%. Daar was berigte dat die Civitas-gebou oorbevolk is sonder enige lugversorging of vensters en ŉ dak wat lek. Volgens Nxesi is dié mediaberigte egter oordrewe. “Ons verwerp die sensasionele berigte wat aanvoer dat die departement van gesondheid se Civitas-gebou gevaarlik is, omdat die gebou nooit onbewoonbaar verklaar is deur instansies wat die gebou geassesseer het nie.” Nxesi het egter toegegee dat die gebou swak bestuur is en dit het daartoe gelei dat die lugversorging nie gewerk het nie. Hy het gesê sy departement sal kwessies oor Civitas ondersoek. Die staatsdiensamptenarevereniging sal volgende week die arbeidshof nader in ŉ poging om die gebou te sluit. “Ons waardeer die hofsaak, sodat daar ŉ beslissing gemaak kan word of ons mense se lewens in gevaar gestel het,” het Motsoaledi bygevoeg. ŉ Beampte van die departement van openbare werke het gesê ŉ verslag oor die nakomingstandaard van Civitas is nog nie beskikbaar nie.